Česi u Hrvatskoj

**Česi u Hrvatskoj** (češki:**Češi v Chorvatsku**) su jedna od 22 ustavom priznate nacionalne manjine u Republici Hrvatskoj.
Prema posljednjemu popisu stanovništva iz 2011. godine u Hrvatskoj živi 9.641 Čeha, od čega najviše u Bjelovarsko-bilogorskoj županiji, administrativno i kulturno središte Čeha Hrvatske je grad Daruvar. Općina Končanica je jedina administrativna jedinica u Hrvatskoj u kojoj Česi čine većinsko stanovništvo.

## Legendarne veze
Sveze Čeha s Hrvatima sežu još u legende koje se pozivaju na davna vremena. Ime Čeha iz legende o Čehu, Lehu i Mehu u svezi s Čehom i njegovih šestoricom braće iz Bijele Hrvatske koje se spominje u Dalimilovoj kronici, u dijelu teksta koji piše o doselidbi Slavena u Panonsku nizinu.

## Doseljavanje
Doseljavanje Čeha u Hrvatsku trajalo je gotovo stoljeće i pol, a migracije su bile olakšane jer su obje zemlje pripadale Austro-Ugarskoj monarhiji. Od sredine 18. pa do kraja 19. stoljeća u hrvatske su gradove pojedinačno doseljavali službenici, obrtnici, učitelji, vojnici, glazbenici, šumari, vrtlari , a u manufakture u unutrašnjosti čitave radničke  kolonije (primjerice staklari). No, pripadnici današnje razgranate češke nacionalne manjine u Hrvatskoj većinom su potomci sitnih poljodjelaca, koji su od propalog hrvatskog plemstva u Zapadnoj Slavoniji kupovali zapuštenu zemlju i iznova je kultivirali.

Od svih sela koje su osnivali češki kolonisti pod austrijskom vojnom upravom u Vojnoj krajini, češko stanovništvo zadržalo se samo u Ivanovom Selu, koje i danas zovu "Pemijom". Najstarije je selo sa češkim stanovništvom u Hrvatskoj. Utemeljili su ga češki doseljenici iz Moravske 1826. godine. Selo je teško oštećeno tijekom rata u Hrvatskoj. Srpske vojne snage su, nakon ulaska u selo, ispalili topovsku grantatu na civile. Tada je poginulo 14 osoba češke nacionalnosti.

## Udruge
Češka je manjina u 28 grada i naselja u Hrvatskoj organizirana u udruge Češke besede, koje čine Savez Čeha u Republici Hrvatskoj sa sjedištem u Daruvaru. U besedama djeluju folklorne skupine, puhački orkestri, radioamateri, pjevački zborovi, likovne skupine, kazališne družine.
Češka beseda Zagreb, najstarije je kulturno-prosvjetno društvo Čeha u Hrvatskoj, osnovano 1874. godine i otada neprekidno djeluje do danas.

Češka manjina zajedno sa slovačkom ima zastupnika u Hrvatskom saboru Vladimira Bileka.

## Obrazovanje
Trenutno u Hrvatskoj dijeluju dvije češke osnovne škole:
- Češka osnovna škola *Jana Amose Komenskog*  (češ. *Česká základní škola J. A. Komenského*) u Daruvaru i 
- Češka osnovna škola *Josipa Ružičke* (češ.*Česká základní škola Josefa Růžičky*) u Končanici s područnim školama.

O Češkoj i češkoj kulturi u školskoj godini 2007/2008. učilo se još i u Grubišnom Polju, Velikim Zdencima, Diošu, Dežanovcu, Trojeglavi, Hercegovcu, Međuriću, Brestovcu Daruvarskom, Siraču, Šibovcu, Lipovljanima, Kaptolu, Bjeliševcu, Lipiku, Pakracu, Virovitici, Zagrebu, Bjelovaru, Rijeci i drugim mjestima (Prekopakra i sl.).

Također postoje i dva češka dječja vrtića:
- Češki dječji vrtić *Ferda Mravenec* u Daruvaru (češki: *Česká mateřská škola Ferda Mravenec*) i 
- Češki dječji vrtić u Končanici (češki:*Česká mateřská škola Končenice*).

U gimnaziji u Daruvaru postoji odjeljenje na češkome jeziku.

U Daruvaru pri Pučkoj knjižnici i čitaonici djeluje Središnja knjižnica Čeha u Hrvatskoj.

## Glasila
Lokalni Radio Daruvar emitira svakodnevnu emisiju na češkom jeziku. 
Novinsko-izdavačka kuća "Jednota" izdaje češke tjedne novine "Jednota", dječji mjesečnik "Dječji kutić" , godišnje "Češki narodni kalendar" i publicistički časopis "Pregled". Izdaje literarne i znanstvene radove a poseban program čini izdavanje originalnih udžbenika češkog jezika.

## Kretanje broja Čeha

***Napomena:** U popisu stanovništva iz 1931. godine pod imenom Česi bilježeni su i podaci za Slovake.

## Popis stanovništva 2001.

## Značajne osobe
Poznate osobe u Hrvatskoj koje su se izjasnile kao Česi ili su češkog podrijetla:
*Zdenka Čuhnil, političarka
*Antun Jandera, izdavač Ephemerides Zagrebiensis
*Marija Katharina Fabković, rođ. Frechova, hrvatska pedagoginja, novinarka, prevoditeljica i pravašica
*Stjepan Radić (klavirist), klavirist, profesor, političar, unuk Stjepana Radića i Marije Radić (Čehinje rođenjem, rodnog imena Marie Dvořák)
*Josip Salač, pomoćni biskup zagrebački
*Marija Fabković rođ. Frechova, prva kvalificirana učiteljica tjelovježbe za građanske i učiteljske škole, borac za prava žena u Hrvatskoj, spisateljica, dugogodišnja članica Hrvatskoga pedagoško-književnog zbora, hrv. domoljub
*Mirela Holy,  političarka
*Jasenko Houra, pjevač
*Jaroslav Šidak, povjesničar

## Reference

## Vanjske veze
* Savez Čeha u Republici Hrvatskoj 
* Vijeće češke nacionalne manjine Zagreba i Češka beseda Zagreb
* Češka beseda Rijeka